KIRJALLINEN KYSYMYS P-0553/02 esittäjä(t): Cecilia Malmström (ELDR) komissiolle. Nastarenkaat jäsenvaltioissa matkustettaessa.



Virallinen lehti nro 160 E , 04/07/2002 s. 0221 - 0222



KIRJALLINEN KYSYMYS P-0553/02 esittäjä(t): Cecilia Malmström (ELDR) komissiolle (21. helmikuuta 2002) Aihe: Nastarenkaat jäsenvaltioissa matkustettaessa Ruotsin, Norjan ja Suomen autoilijoiden on kylmien talvien takia käytettävä autoissaan nastarenkaita voidakseen ajaa turvallisesti. Ruotsin lain mukaan nastarenkaita voidaan käyttää 1. lokakuuta lähtien 30. huhtikuuta asti. Karkeakuvioisten talvirenkaiden käyttö on pakollista ajettaessa 1. joulukuuta ja 31. maaliskuuta välisenä aikana, ajokelin ollessa talvinen. Nastarenkaat tuottavat usein ongelmia ulkomaanmatkoilla. Saksassa, jonka läpi lähes kaikki pohjoismaalaiset autoilijat ajavat matkustaessaan johonkin toiseen jäsenvaltioon, nastarenkaiden käyttö on kokonaan kielletty. Toisissa jäsenvaltioissa, kuten Belgiassa, nastarenkaiden käyttö on kuitenkin sallittua. Koska suurin osa pohjoismaalaisista autoilijoista käyttää talvella nastarenkaita, monet heistä joutuvat Saksan nastarengaskiellon takia vaihtamaan renkaita ja hankkimaan karkeakuvioiset talvirenkaat vain voidakseen ajaa Saksan läpi matkallaan lopulliseen päämääräänsä. Talvirenkaita koskevista säännöistä huolimatta Ruotsi sallii ulkomaisten autojen ajaa maan läpi tavallisilla kesärenkailla. Saksassa ja monissa muissa jäsenvaltioissa ei kuitenkaan ole erikoissääntöjä ulkomaisia autoja varten, mikä estänee vapaata liikkuvuutta. Aikooko komissio toteuttaa toimia saadakseen Saksan ja muut jäsenvaltiot, joissa nastarenkaiden käyttö on kielletty, ottamaan käyttöön erityissääntöjä nastarenkailla varustettuja ulkomaisia autoja varten? Frederik Bolkesteinin komission puolesta antama vastaus (19. maaliskuuta 2002) Nastarenkaiden käyttö ei kuulu yhteisön tason yhdenmukaistamisen piiriin. Tästä syystä jäsenvaltioilla on oikeus antaa niiden käyttöä koskevia sääntöjä sillä edellytyksellä, että kyseiset säännöt noudattavat EY:n perustamissopimuksen määräyksiä. EY:n perustamissopimuksen 28 artiklan mukaan kiellettyjä ovat jäsenvaltioiden väliset tuonnin määrälliset rajoitukset ja kaikki vaikutukseltaan vastaavat toimenpiteet, jotka voivat rajoittaa yhteisön sisäistä kauppaa suoraan tai välillisesti taikka tosiasiallisesti tai mahdollisesti. (vrt. yhteisöjen tuomioistuimen tuomio 11. heinäkuuta 1974, asia 8/74, Dassonville, Kok. 1974, 837, kohta 5). Saksan säännökset, joilla kielletään nastarenkaiden käyttö, ovat luonteeltaan sellaisia, että ne rajoittavat kyseisten renkaiden tuontia Saksaan ja velvoittavat muista jäsenvaltioista tulevat autoilijat, joiden autoissa on nastarenkaat, ryhtymään erityisiin toimenpiteisiin (vaihtamaan renkaat tai ostamaan toiset renkaat), jos he haluavat ajaa Saksan teillä. Yhteisön tuomioistuimen vakiintuneen oikeuskäytännön mukaan tietyt jäsenvaltioiden rajoittavat toimenpiteet voivat kuitenkin olla oikeutettuja, jos niiden voidaan osoittaa olevan tarpeen EY:n perustamissopimuksen 30 artiklassa mainittujen syiden kannalta, erityisesti yleisen järjestyksen tai turvallisuuden sekä ihmisten terveyden ja elämän suojelemiseksi tai pakollisten vaatimusten kuten liikenneturvallisuuden ja/tai ympäristönsuojelun takaamiseksi (vrt. tuomioistuimen viimeaikainen tuomio 12. lokakuuta 2000 asiassa C-314/98 Snellers Auto's BV). Komissio arvioi, että nastarenkaiden käyttökieltoa yleensä tai tiettyinä vuodenaikoina (esimerkiksi kuivalla tiellä ja suurilla nopeuksilla) voidaan perustella liikenneturvallisuuteen ja ympäristönsuojeluun liittyvillä syillä. Tässä yhteydessä komissio viittaa vastaukseen, jonka se antoi Marjo Matikainen-Kallströmin esittämään kirjalliseen kysymykseen E-2401/98(1). (1) EYVL C 135, 14.5.1999.